# Vianočný benefičný koncert Úsmev ako dar prinesie na obrazovky nádej a nezabudnuteľné hudobné zážitky. Vystúpia Fragile, Beáta Dubasová, AMO, či Miro Jaroš

**Bratislava (18.12.2023) – Vianoce sú už štyri dekády späté aj s benefičným koncertom Úsmev ako dar, ktorý spája bohatý kultúrny program so silným sociálnym odkazom. Počas celého televízneho vysielania bude aj tento rok prebiehať zbierka na pomoc pre deti z rodín ohrozených chudobou.  Benefičný koncert bude vysielať Jednotka už túto sobotu 23. decembra o 11:25 hod. Vianoce tak prídu o deň skôr. O hudobné zimomriavky sa postarajú umelci ako Fragile, Tublatanka, Miro Jaroš, či Detský spevácky zbor Slovenského rozhlasu v spojení s hip-hopovou formáciou AMO. Tradične vystúpia aj deti z detských domovov a koncertom budú sprevádzať moderátori Katka Brychtová, Patrik Herman a Simona Simanová.**

Nezisková organizácia Úsmev ako dar organizuje už **41. ročník vianočného benefičného koncertu,** zapisuje sa takdo histórie akonajdlhšie fungujúci benefičný koncert v Strednej Európe.  Za toto obdobie videlo koncert priamo v hľadisku takmer 40 000 detí z detských domovov. *„Cieľom koncertu je zviditeľniť problematiku detí žijúcich v systéme náhradnej starostlivosti a ponúknuť verejnosti prostredníctvom televíznych obrazoviek možnosti konkrétnej pomoci,“* hovorí Štefan Adamjak, výkonný riaditeľ Úsmev ako dar. *„Rodín v núdzi neustále pribúda, sme preto nesmierne vďační za každú finančnú pomoc, ktorú vieme následne distribuovať tam, kde je najviac potrebná,“* dodáva.

**Vianočný darček v podobe esemesky**

Vianočný koncert na Jednotke má významný charitatívny rozmer už od jeho počiatkov, kedy projekt založili šoféri Slovenskej televízie v roku 1982. Odvtedy sa organizácia Úsmev ako dar stala silným partnerom pre deti z detských domovov (dnes Centrá pre deti a rodiny) a rodiny ohrozené chudobou a z vianočného koncertu sa stala každoročná tradícia.

Ako znie motto tohtoročnej kampane **„rodina sa počíta,“** každé euro dokáže pomôcť. Počas sledovania koncertu na Jednotke budú môcť diváci prispieť na finančnú zbierku prostredníctvom **esemesky v tvare DMS USMEV na číslo 877.** Cena jednej DMS je 5 eur v sieti všetkých operátorov. Výťažok zo zbierky poputuje na rozvojové a vzdelávacie aktivity pre deti v detských domovoch, náhradných a ohrozených rodinách.

**Hudba, ktorá spája**

O hudobný zážitok sa tento rok postarajúhudobné formácie ako **Fragile, Tublatanka, Vidiek, Beata Dubasová, či Smola a Hrušky.** Legendárna hip-hopová skupina **AMO** predstaví ich vianočnú skladbu netradične spolu s **Detským speváckym zborom Slovenského rozhlasu**.

Veľkej obľube sa u detí teší **Miro Jaroš**, ktorý koncom roka 2023 vydal nový album Disko. *„Vianočný koncert pre mňa znamená veľa nostalgie. Keď som bol malý, každé Vianoce som čakal pred televíziou na to, kedy pôjde Úsmev ako dar a vystúpi Darinka Rolincová. Neskôr som sa zvykol tešiť na Mc Erica a Barbaru. Keď ma po rokoch pozvali, že môžem prísť vystupovať aj ja, veľmi som sa potešil. Za dôležité tiež považujem, že deťom z detských domovov ukážeme, že sme tu a že nám na nich záleží,“* vyjadril sa spevák Miro Jaroš.

Speváčka **Beata Dubasová** patrí k umelkyniam, ktoré vystúpili ešte na prvých ročníkoch koncertu. „Na koncerte vystupujem už asi dvadsiatykrát. Spomínam si, ako som na úsmeváckom koncerte spievala ešte ako začínajúca speváčka jeden z mojich prvých hitov Účesy, alebo Maznáčika,“ hovorí s nostalgiou v hlase Dubasová. *„Postupne nás volali každý rok. Účinkovali tu najslávnejší umelci ako Peter Nagy, Elán, proste všetci. Vždy sme si zaznačili, že sa koncert bude konať v decembri a celý rok sme sa na to tešili, lebo sme chceli deťom priniesť radosť takto pred Vianocami,“* zdôrazňuje.

Úzko prepojená s organizáciou Úsmev ako dar je aj moderátorka **Katarína Brychtová**, ktorá nemôže chýbať ani na tomto ročníku Vianočného koncertu. „*Pre mňa je to veľká radosť, že môžem pomôcť tam kde treba. Teším sa zo stretnutia s deťmi, pre ktoré je to výnimočný deň v roku, ale aj zo stretnutia s umelcami. Ja si vlastne ani neviem predstaviť rok, kedy by nebol benefičný koncert Úsmev ako dar,“ hovorí Brychtová. „Mám to tu veľmi rada. Koncert je pritom len jedna z mála vecí, ktorú robí Úsmev ako dar. Ja s nimi spolupracujem celoročne a vážim si všetko, čo pre deti robia a aj napriek ťažkej dobe v tom stále pokračujú,“ dopĺňa.*

Koncert poskytuje priestor na ocenenie a verejné vyzdvihnutie práce ľudí, ktorí nezištne pomáhajú tým, ktorí to potrebujú. Počas podujatia bude aj tento rok vyhlásená **Cena Milana Rúfusa** ako poďakovanie za sociálnu pomoc*. „Ide o morálne ocenenie a poďakovanie spoločnosti Úsmev ako dar osobnostiam, ktoré sa zaslúžili o sociálnu pomoc pre tých, ktorí sú na ňu odkázaní. Túto krásnu cenu pre nás tento rok zhotovila Mária Račeková,“* vyjadrila sa Mária Soboličová, fundraiserka organizácie Úsmev ako dar a organizátorka Vianočného koncertu. In memoriam ju získa lekár, univerzitný profesor a zakladateľ zdravotníckych, sociálnych zariadení a zahraničných humanitárnych misií v rozvojových krajinách Vladimír Krčméry.

***Úsmev ako dar*** *už 32 rokov vykonáva terénnu sociálnu prácu, posilňuje systémovú svojpomoc širokých rodín, pripravuje a sprevádza náhradných rodičov, buduje centrá pre obnovu rodiny a zariadenia núdzového bývania, či domy na polceste pre mladých bez rodinného zázemia, poskytuje opusteným deťom oporné vzťahy, napĺňa ich potreby v oblasti voľného času a osobnostného rozvoja, sieťuje kompetentných odborníkov a podieľa sa na tvorbe legislatívnych noriem. Plnohodnotné a harmonické detstvo v kruhu  rodiny je nezastupiteľnou hodnotou ako pre každé dieťa, tak pre celú spoločnosť. Táto hodnota si zaslúži našu ochranu a deti, ktorým ju nemôžu sprostredkovať vlastní rodičia, si zaslúžia našu podporu. Programy spoločnosti Úsmev ako dar vznikli a trvajú ráve preto, aby podporu deťom a ich rodinám dlhodobo prinášali.*